
Referat

privind aprobarea încheierii Protocolului de colaborare instituţională dintre Municipiul Timişoara şi ADETIM-Agenţia de Dezvoltare Economică Timiş 

Agenţia de Dezvoltare Economico-Socială Timiş (ADETIM) implementează, în parteneriat cu Municipalitatea Vrsac din Republica Serbia, proiectul intitulat "Sprijinirea IMM-urilor prin dezvoltarea unei structuri de e-business în judeţul  Timiş şi districtul învecinat din Serbia", proiect finanţat prin programul IPA de Cooperare Transfrontalieră România-Republica Serbia. 

Obiectivul acestui proiect este de a contribui la dezvoltarea economică şi socială a judeţului Timiş şi a Regiunii de Vest prin încurajarea dezvoltării IMM-urilor şi stimularea investiţiilor economice şi sociale în regiunea transfrontalieră româno-sârbă. Pentru realizarea acestui obiectiv se urmăreşte implementarea unei platforme informatice în cadrul ADETIM cu rol de promovare a oportunităţilor de business din România şi Serbia, care va oferi informaţii utile în aproape toate domeniile de interes.

În acest sens, la data de 06.12.2013 a fost semnată Convenţia-Cadru Preliminară de Cooperare Instituţională între Municipiul Timişoara şi ADETIM - Agenţia de Dezvoltare Economico-Socială Timiş, înregistrată cu nr. SC2013-36402/13.12.2013. 
Obiectivul convenţiei îl constituia furnizarea datelor, informaţiilor şi documentelor de interes public disponibile în cadrul Municipiului Timişoara în vederea întocmirii şi actualizării bazei de date a sistemului informatic implementat în cadrul proiectului. Modalităţile de colaborare, structura şi tipologia informaţiilor de interes public relevante, precum şi soluţiile de transfer şi actualizare periodică au fost stabilite după semnarea convenţiei.
În data de 20.11.2014 a avut loc o întâlnire între reprezenanţii ADETIM şi reprezentanţii Municipiului Timişoara, în cadrul căreia s-a discutat despre implementarea în cadrul proiectului a unei platforme informatice multifuncţionale care va include o Bancă de date cu rol de informare-promovare a oportunităţilor de business.
În urma întâlnirii, conducerea ADETIM  a transmis adresa nr. 271/08.12.2014, înregistrată la Primăria Municipiului Timişoara cu nr. SC2014-31653/08.12.2014, în care au identificat datele, informaţiile şi documentele de interes public pe care Municipiul Timişoara le poate pune la dispoziţie în vederea elaborării Bazei de date sus-menţionate, precum şi modalitatea de transfer a acestor date.
În acest sens, Direcţia Dezvoltare s-a adresat prin SC2014-31653/19.02.2014 compartimentelor din cadrul Primăriei Municipiului Timişoara, care deţin astfel de date, pentru a le informa despre participarea Municipiului Timişoara la proiectul mai sus menţionat, precum şi pentru a se stabili care sunt informaţiile şi documentele de interes public care pot fi puse la dispoziţia ADETIM, în scopul realizării proiectului, prin modalitatea de transfer specificată. La această solicitare s-au primit răspunsurile cu adresele: nr. SC2014-31653/19.12.2014-de la Serviciul Juridic, nr. SC2014-31653/29.12.2014-de la Biroul Valorificare Spaţii cu altă Destinaţie , nr. SC2014-31653/07.01.2015-de la Direcţia Clădiri, Terenuri şi Dotări Diverse, nr. SC2014-31653/05.01.2015-de la Direcţia Tehnică, SC2014-32696/19.12.2014-de la Direcţia Comunicare;

În vederea furnizării efective de către Municipiul Timişoara a informaţiilor şi documentelor de interes public solicitate, este necesară semnarea Protocolului de colaborare, între Municipiul Timişoara şi ADETIM, care a fost anexat adresei nr. SC2014-31653/08.12.2014.

Considerăm că  o colaborare între Municipiul Timişoara şi ADETIM în cadrul acestui proiect este oportună şi benefică pentru strategia de dezvoltare a oraşului nostru. Această colaborare se înscrie în politicile şi programele stabilite prin Planul Integrat de Dezvoltare Polul de Creştere Timişoara 2010-2015 care vizează realizarea infrastructurilor de susţinere a afacerilor şi dezvoltarea relaţiilor de cooperare internă şi intenaţională.

Având în vedere cele mai sus menţionate, 

PROPUNEM:

· încheierea Protocolului de colaborare instituţională dintre Municipiul Timişoara şi ADETIM-Agenţia de Dezvoltare Economică Timiş, conform Anexei.

